laion/Wikipedia-Exotic huggingface dataset:
Ants Pihelgas

Ants Pihelgas (21. mai 1937 Narva – 27. detsember 1994 Narva) oli Eesti veemotosportlane, spordikohtunik ja -tegelane. Lõpetas mehaanikuna merekooli Tallinnas. Oli veemotospordi üks eestvedajaid Narvas. Ise võistles ta aastatel 1963–1980, sai aastatel 1972–1976 Eesti NSV meistrivõistlustel 500 cm3 päramootoriga vabapaatide võistlusklassis (O-500 või OC) kokku kolm pronksmedalit. Püstitas 1969. aastal võistlusklassis KB Eesti rekordi. Tegutses aastatel 1963–1994 treenerina Narvas, tema õpilasi oli ka Kalev Tõll. Hiljem tegutses veemotokohtunikuna, üleliidulise kategooria kohtunikuna kuulus ta NSV Liidu Veemotoföderatsiooni kohtunike kolleegiumi. Aastatel 1978–1991 oli ta Eesti NSV Veemotoföderatsiooni presiidiumi liige. Tegutses Narvas ka mootorrattaspordi korraldamisega. Tegutses edukalt harrastusnäitlejana Narva Rahvateatris. Oli 1991. aastal Narva linnanõukogu valimistel Demokraatliku Bloki kandidaat. Kuulus 1992–1994 Narva linnavolikokku. Biograafia ESBL-is Balti liiduvabariikide ja Valgevene NSV amatöörteatrite VII festival "Rambisõprus ´86" Viljandis (1986). Parim meespeaosatäitja Ants Pihelgas Narva Rahvateatrist "Valimiseelne plakat, Narva Linnanõukogu demokraatliku bloki saadikukandidaat Ants Pihelgas, 1991". Narva Linnamuuseum, NLM 1881:52 D 325:52 "Ants Pihelgas". // Veemoto Eestis 1954 – 2003. Koostanud Vahur Joala. Varrak. Tallinn 2003. Lk 24 Biograafia ESBL-is Ants Pihelga sporditulemused
Siimusti oja

Siimusti oja (ka Kurista peakraav) on kraav Jõgeva vallas. Kraavi pikkus koos lisaharudega on 9,7 km. Kraav algab Kurista küla territooriumilt ja suubub Härjanurmes vasakult poolt Kaave jõkke. Kraavi valgala suuruseks on hinnatud 10–25 km². Kraavi kasutatakse Siimusti reoveepuhasti heitveesuublana. Siimusti oja Eesti looduse infosüsteemis Jõgeva valla üldplaneeringu LS ja KSH VTK – LISA 2 – Ülevaade Jõgeva vallast, lk 102
Erik Gustafsson (sündinud 1992)

Carl Erik Gustafsson (sündinud 14. märtsil 1992 Nynäshamnis) on Rootsi jäähokimängija, kes mängib kaitsjana NHL-i klubis New York Rangers. Ta alustas klubikarjääri Rootsi klubis Djurgårdens IF. Rootsi kõrgliigas debüteeris ta hooajal 2011–12. Aastatel 2013–2015 mängis ta Rootsi kõrgliigas Frölunda ridades. Hooajal 2014–15 jõudis ta Frölundaga Jäähoki Meistrite Liiga finaali, kus kaotati teisele Rootsi klubile, Luleåle 2:4. Hooajal 2014–15 oli Gustafsson Meistrite Liigas resultatiivseim kaitsjamängija (5+12). 2012. aastal valis Edmonton Oilers ta NHL-i draft '​is 93. valikuna. 2015. aasta aprillis sõlmis ta lepingu NHL-i klubiga Chicago Blackhawks. Hooaja 2015–16 alguses mängis ta American Hockey League'is Blackhawksi noorteklubis Rockford IceHogs. NHL-is debüteeris ta Blackhawksi meeskonnas 2016. aasta jaanuaris. Hooajal 2016–17 mängis ta ainult Rockford IceHogsis. Uuesti pääses ta Blackhawksi meeskonda hooajal 2017–18 ja lõi 20. jaanuaril 2018 mängus New York Islandersi vastu oma esimese värava NHL-is. Hooaja 2019–20 lõpus mängis ta Calgary Flamesis. 2020. aasta oktoobris sõlmis ta üheaastase lepingu Philadelphia Flyersiga. 2021. aasta aprillis müüdi tema mängijaõigused Montreal Canadiensile. 2022. aasta juulis sõlmis ta üheaastase lepingu Washington Capitalsiga. 17. detsembril 2022 tegi ta mängus Toronto Maple Leafsi vastu oma esimese kübaratriki NHL-is. Kuna Capitals oli sel hooajal siiski väljalangemismängudest välja jäämas, kaubeldi Gustafsson 2023. aasta veebruaris Toronto Maple Leafsi. Hooaja 2022/23 väljalangemismängudes pääses Gustafsson Maple Leafsi koosseisu vaid kahes mängus ning lõi teise ringi kolmandas mängus värava Florida Panthersi vastu (Maple Leafs kaotas Panthersi vastu seeria 1:4). 2023. aasta juulis sõlmis ta üheaastase lepingu New York Rangersiga. 2018. aastal tuli Gustafsson Rootsi jäähokikoondisega maailmameistriks. "Canadiens acquire defenseman Erik Gustafsson". nhl.com. 12.4.2021. Vaadatud 1.6.2021 "Capitals sign Erik Gustafsson". Washington Capitals. 13. juuli 2022. Vaadatud 13. juulil 2022. "Gustafsson's unlikely hat trick leads Caps". NBC Sports. 17. detsember 2022. Vaadatud 28. veebruaril 2023. "Capitals acquire Rasmus Sandin from Toronto Maple Leafs". Washington Capitals. 28. veebruar 2023. Vaadatud 28. veebruaril 2023. "Rangers agree to terms with Erik Gustafsson". New York Rangers. 1. juuli 2023. Vaadatud 1. juulil 2023. Erik Gustafsson NHL.com lehel Erik Gustafsson hockeydb.com lehel
Hulk (andmestruktuur)

Hulk on arvutiteaduses abstraktne andmestruktuur, mis suudab salvestada unikaalseid väärtusi ilma kindla järjekorrata. Hulk on arvutisse rakendatud lõplik matemaatiliste mõistete kogum. Erinevalt enamikust teistest andmestruktuuridest testitakse konkreetse elemendi kättesaamise asemel tavaliselt liikmelisuse väärtust, kas element kuulub hulka või mitte. Staatilised hulgad võimaldavad nendel elementidel teha ainult päringuoperatsioone - kontrollida, kas antud väärtus on hulgas, loendada väärtused mingis suvalises järjekorras. Hulgad, mida nimetatakse dünaamilisteks, võimaldavad ka elementide sisestamist ja kustutamist hulgast. Põhioperatsioonid, mis tavaliselt rakendatakse hulgas. Põhilised operatsioonid seotud matemaatika hulga põhimõistega. •union(S,T): tagastab hulga S ja T ühendi. •intersection(S,T): tagastab hulga S ja T ühisosa. •difference(S,T): tagastab hulga S ja T vahe. •subset(S,T): kontrollib, kas hulk S on hulga T alamhulk. Täiendavad operatsioonid hulgaga töötamiseks kui andmestruktuurina. •pop(S): tagastab S suvalise elemendi, kustutades S hulgast. •filter(P,S): tagastab alamhulga, mis sisaldab kõiki S elemente, mis rahuldab P predikaati. •clear(S): kustutab kõik S elemendid. •equal(S1', S2'): kontrollib, kas kaks antud hulka on võrdsed. Hulka saab rakendada mitmesuguste andmestruktuuride abil, mis pakuvad eri operatsioonide jaoks erinevaid kompromisse ajas ja ruumis. Mõned rakendused on mõeldud väga spetsiifiliste operatsioonide tõhususe parandamiseks, näiteks nearest või union. Enamasti kasutatakse rakendamiseks loendit, ignoreerides elementide järjestust ja kontrollides korduvate väärtuste ilmumist. See lahendus on lihtne, kuid ebaefektiivne, kuna sellised toimingud nagu hulga lisamine või elementide kustutamine võtavad O (n) aega, sest need nõuavad kogu loendi skannimist . Hulgad rakendatakse sageli teiste andmestruktuuride (kahendpuud, massiivid või pinumälu) abil. const union = (s1, s2) => new Set([...s1, ...s2]); // Hulkade s1 ja s2 ühend const intersection = (s1, s2) => new Set( [...s1].filter(v => s2.has(v)) ); // Hulkade s1 ja s2 ühihiosa const difference = (s1, s2) => new Set( [...s1].filter(v => !s2.has(v)) ); // Hulga s1 ja s2 vahe const complement = (s1, s2) => difference(s2, s1); // Hulga s2 ja s1 vahe const cities1 = new Set(['Beijing', 'London']); const cities2 = new Set(['Tallinn', 'London', 'Baghdad']); const operations = [union, intersection, difference, complement]; const results = operations.map(operation => ({ [operation.name]: operation(cities1, cities2) })); console.dir({ cities1, cities2 }); console.dir(results); Nell Dale, Henry M. Walker (1996). Abstract data types: Specifications, implementations, and applications. "Python: pop()". kjellkod. "Number crunching: Why you should never, ever, EVER use linked-list in your code again".
Pühajärve vald

Pühajärve vald oli vald Valga maakonnas. Pühajärve valla ja Otepää linna ühinemisel 1999. aastal moodustati Otepää vald.
Mike Reilly

Michael J. Reilly Jr. (sündinud 13. juulil 1993 Chicagos) on USA jäähokimängija, kes mängib kaitsjana NHL-i klubis New York Islanders. 2011. aastal valis Columbus Blue Jackets ta NHL-i draft '​is 98. valikuna, kuid Blue Jackestiga ta lepingut ei sõlminud. Aastatel 2012–2015 mängis ta Minnesota Ülikooli jäähokimeeskonnas. 2015. aasta juulis sõlmis ta kaheaastase lepingu NHL-i klubiga Minnesota Wild. Hooaja 2015–16 alguses mängis ta American Hockey League'is Minnesota Wildi noorteklubis Iowa Wild. NHL-is tegi Reilly debüüdi 9. jaanuaril 2016 mängus Dallas Starsi vastu. Esimese värava lõi ta NHL-is sama aasta 13. veebruaril mängus Bruinsi vastu. 2018. aasta veebruaris müüdi tema mängijaõigused Montreal Canadiensile. 2020. aasta jaanuaris siirdus ta Ottawa Senatorsi, kes müüs tema mängijaõigused omakorda 2021. aasta aprillis Boston Bruinsile. 2023. aasta juulis sõlmis ta üheaastase lepingu Florida Panthersiga. Sama aasta novembris liitus ta New York Islandersiga. 2013. aastal tuli Reilly USA kuni 20-aastaste koondisega juunioride maailmameistriks. USA jäähokikoondise koosseisus võitis ta 2015. aasta maailmameistrivõistlustel pronksmedali. Tema isa valiti 1977. aastal NHL-i draft '​is, kuid NHL-is ei mänginud ta kunagi. "Bruins Acquire Mike Reilly From Senators". nhl.com. 12.4.2021. Vaadatud 1.6.2021 "Panthers agree to terms with Mike Reilly on a 1-year contract". Florida Panthers. 1. juuli 2023. Vaadatud 1. juulil 2023. "Islanders claim Reilly". New York Islanders. 25. november 2023. Vaadatud 25. novembril 2023. http://www.hockeydraftcentral.com/1977/77140.html (vaadatud 1.6.2021 Mike Reilly NHL.com lehel Mike Reilly hockeydb.com lehel
Nick Ritchie

Nicholas Ritchie (sündinud 5. detsembril 1995 Orangeville'is Ontario provintsis) on Kanada jäähokimängija, kes mängib Saksamaa kõrgliigaklubis Iserlohn Roosters ründajana vasakäärel. Aastatel 2011–2015 mängis ta Ontario Hockey League'i klubis Peterborough Petes, hooaja 2014–15 lõpus ka Sault Ste. Marie Greyhoundsis. 2014. aastal valis Anaheim Ducks ta NHL-i draft '​is kümnenda valikuna. 2014. aasta augustis sõlmis ta klubiga kolmeaastase lepingu. Hooaja 2015–16 alguses asus ta mängima American Hockey League'is Ducksi noorteklubis San Diego Gulls. 2016. aastal valiti ta AHL-i tähtede mängule. NHL-is debüteeris Ritchie 16. novembril 2015 mängus Carolina Hurricanesi vastu. Esimese värava lõi ta NHL-is 14. märtsil 2016 mängus New Jersey Devilsi vastu. Ducksi põhikoosseisu kuulus Ritchie alates hooajast 2016–17. Hooajal 2016–17 lõi ta NHL-is 14 väravat. 2020. aasta veebruaris müüs Ducks tema mängijaõigused Boston Bruinsile. Hooajal 2020–21 lõi Ritchie NHL-is 15 väravat, mis oli tema seni parim tulemus. 2021. aasta juulis sõlmis Ritchie kaheaastase lepingu Toronto Maple Leafsiga. 2022. aasta veebruaris kaubeldi ta Maple Leafsist Arizona Coyotesi. 2023. aasta märtsis kaubeldi Ritchie Coyotesist Brett Ritchie ja Connor Mackey vastu Calgary Flamesi. See oli Põhja-Ameerika profispordis üldse teine kord pärast 2008. aasta NBA tehingut, kui vennad üksteise vastu kahe klubi vahel vahetati. 2023. aasta novembris sõlmis ta üheaastase lepingu Soome kõrgliigaklubiga Oulun Kärpät. Sama aasta 29. detsembril määrati Ritchiele HC TPS-i mängija Markus Nurmi pähe löömise eest kaheksamänguline võistluskeeld. 2024. aasta jaanuaris lõpetas Kärpat Ritchiega lepingu. Seejärel liitus ta Iserlohn Roostersiga. 2013. aastal tuli Ritchie Kanada kuni 18-aastaste koondisega omavanuste maailmameistriks ja 2015. aastal kuni 20-aastaste koondisega juunioride maailmameistriks. Tema vanem vend Brett Ritchie on samuti jäähokimängija. "Bruins Acquire Nick Ritchie From Anaheim Ducks". nhl.com. National Hockey League. 24.2.2020. Vaadatud 1.6.2021 "Maple Leafs Sign Forward Nick Ritchie". nhl.com. 31.7.2021. Vaadatud 19.10.2021 "Maple Leafs Acquire Dzingel and Lyubushkin from Arizona". NHL.com. 20.2.2022. Vaadatud 6.4.2022 "Flames, Coyotes trade Ritchie brothers". NHL.com. 3. märts 2023. Vaadatud 4. märtsil 2023. It is the first trade ever involving two brothers. "Nick Ritchie Kärppiin!". karpat.fi (soome). 25. november 2023. Vaadatud 26. novembril 2023. Knuuttila, Mikko (29. detsember 2023). "Kärppien kohuhankinta riehui taas – Raimo Summaselta suora palaute: "Jotain on nyt meneillään"". Ilta-Sanomat (soome). Vaadatud 29. detsembril 2023. "Nick Ritchie, 28, sai ison pelikiellon – SM-liigalta kovia sanoja: "Täysin vastoin vastustajan kunnioitusta"". www.iltalehti.fi (soome). Vaadatud 29. detsembril 2023. Järvi, Leevi (29. jaanuar 2024). "Nick Ritchien sopimus on purettu". Oulun Kärpät (soome). Vaadatud 29. jaanuaril 2024. Nick Ritchie NHL.com lehel Nick Ritchie hockeydb.com lehel
Amadeus (Jõhvi kino)

Amadeus on kino, mis asub Jõhvi kontserdimaja hoones, aadressil Pargi tänav 40. Kino kannab nime Amadeus alates 2005. aastast – asukoha tõttu kontserdimajas ja ka seetõttu, et 2006. aastal oli Wolfgang Amadeus Mozarti 250. sünniaastapäev. Kinosaal paikneb kontserdimaja kammersaalis, selles on 170 istekohta. Kinos kehtivad vaid kino enda kinkekaardid ja Piletilevi kinkekaardid. Vastavalt vanusele varieeruvad pileti hinnad 3 eurost kuni 12 euroni, millest viimane on perepilet. Kinos on ka liikumispuuetega inimestel võimalik filme vaadata, olemas on ratastoolikohad. "Jõhvi kontserdimaja". Wikipedia. 31. mai 2017. Vaadatud 01.06.2021. Ago Gaškov (28. oktoober 2005). "Jõhvi kino sai nime Mozarti auks". Virumaa Teataja. Vaadatud 01.06.2021. "Kino Amadeus". Eesti kontsert. Originaali arhiivikoopia seisuga 2.06.2021. Vaadatud 01.06.2021.
Saue Riigigümnaasium

Saue Riigigümnaasium (lühend SRG) on Harjumaal Saue vallas Laagris 1. septembrist 2022 tööd alustanud riigigümnaasium. Saue Riigigümnaasiumi koolihoone asub Saue vallas Laagris aadressil Veskitammi 24. Kooli direktor on Taavi Vilba, kes kinnitati 20. mail 2021 Saue Riigigümnaasiumi esindusõiguslikuks isikuks. Läbirääkimised Laagrisse riigigümnaasiumi rajamiseks algasid 2013. aastal. Laagrisse riigigümnaasiumi rajamise kinnitas Eesti haridus- ja teadusminister käskkirjaga 1. septembril 2019. 11. oktoobril 2019 jõustus Laagri Gümnaasiumi põhimäärus. 15. juunil 2020 kuulutas Riigi Kinnisvara AS välja hanke Laagri Gümnaasiumi õppe- ja spordihoone ehitamiseks. 2021. aasta kevadel pöördus Saue vallavolikogu Haridus- ja Teadusministeeriumi poole ettepanekuga muuta gümnaasiumi nimi Saue Riigigümnaasiumiks. Haridus- ja teadusministeerium kinnitas Laagri alevikku rajatava riigigümnaasiumi põhimääruse muudatuse, mis jõustus 13. augustil 2021 ja mille kohaselt kannab 1. septembril 2022 avatud kool nime Saue Riigigümnaasium. Saue linnas tegutsenud Saue Gümnaasium (munitsipaalgümnaasium) jätkas pärast 31. augustit 2022 põhikoolina ja sai nimeks Saue Kool. Saue Gümnaasiumi gümnaasiumiastmes õppivatel noortel oli õigus jätkata 1. septembril 2022 õpinguid Saue Riigigümnaasiumis. Haridus- ja Teadusministeerium (7.04.2021). "Laagri Gümnaasiumi direktoriks saab Taavi Vilba". Originaali arhiivikoopia seisuga 24.06.2021. Vaadatud 1.06.2021. Laagri alevikku rajatava riigigümnaasiumi nimi on Saue Riigigümnaasium. Saue valla veebisait. "HTM Ministri käskkiri". 23.07.2019.[alaline kõdulink] Haridus- ja teadusminister (2.10.2019). "Laagri Gümnaasiumi põhimäärus". Riigi Teataja. "Riigi Kinnisvara kuulutas välja hanke Laagri riigigümnaasiumi õppe- ja spordihoone ehitaja leidmiseks". Haridus- ja teadusministri 2. oktoobri 2019. a määruse nr 46 „Laagri Gümnaasiumi põhimäärus” muutmine. RT I, 10.08.2021, 8. Kooli koduleht
Pühajärve valla vapp

Pühajärve valla vapp oli Valga maakonnas asuva eelmise Eesti haldusüksuse Pühajärve valla vapp. Vapp oli kasutusele 14. aprillist 1996 kuni 1999. aastani, mil vald ühines Otepää linna ja vallaga ühtseks Otepää vallaks. Kuldsel kilbil on roheline lehtpuu (tamm) ja sinine lainelõikeline vapitüvi, millel põigiti kaks lainelõikelist kuldset varrast. Pühajärve valla lipp Otepää valla vapp Pühajärve valla sümboolika Riigikantselei kodulehel
Saulius Mikoliūnas

Saulius Mikoliūnas (sündinud 2. mail 1984 Vilniuses) on Leedu jalgpallur, kes mängib poolkaitsjana Leedu kõrgliiga klubis Vilniuse FK Žalgiris ja Leedu jalgpallikoondises. Ta on koondise kapten. Aastatel 2002–2003 mängis ta Leedu klubis Vilniuse Šviesa. 2003. aasta hooajal mängis ta Leedu kõrgliiga klubis FK Ekranas. Seejärel liitus ta FBK Kaunasega, kellega tuli 2004. aastal Leedu meistriks ning võitis samal aastal Leedu karika ja Leedu superkarika. Aastatel 2005–2009 mängis ta Šotimaa klubis Hearts. 2006. aastal võitis ta klubiga Šotimaa karika. Aastatel 2009–2012 mängis ta Ukraina kõrgliigas Kiievi Arsenali ridades. Aastatel 2012–2013 mängis ta Ukraina klubis FK Sevastopol. Aastatel 2014–2015 mängis ta Valgevene kõrgliiga klubis Saligorski Šahtjor. Alates 2016. aastast on ta mänginud Žalgirises. Aastatel 2016 ja 2020 on ta klubiga tulnud Leedu meistriks. 2020. aastal valiti Mikoliūnas Leedu kõrgliiga ja Žalgirise hooaja parimaks mängijaks. Leedu jalgpallikoondises debüteeris Mikoliūnas 2004. aastal. Koondisekarjääri esimese värava lõi ta 2. juunil 2007 EM-i valikmängus Gruusia vastu. FBK Kaunas Leedu A Lyga: 2004 Leedu karikas: 2004 Leedu superkarikas: 2004 Hearts FC Scottish Cup: 2005–06 FK Žalgiris A Lyga: 2016, 2020 Leedu karikas: 2016, 2018 Leedu superkarikas: 2016, 2017, 2020
Koroonapandeemia Peruus

Koroonapandeemia Peruus on osa 2019. aasta sügisel Hiinast Wuhanist alanud ja 2020. aasta märtsis pandeemiaks kasvanud ülemaailmsest koroonapandeemiast. Esimese positiivne koroonaproov saadi 25-aastaselt Hispaanias, Prantsusmaal ja Tšehhis reisinud meesterahvalt 6. märtsil 2020. 2021. aasta juuni alguse seisuga oli Peruus enim koroonasurmi miljoni elaniku kohta (2103) maailmas ehk kaks korda enam kui näiteks Brasiilias. "Cumulative COVID-19 vaccination doses administered per 100 people" (inglise). Our World in Data. Vaadatud 1. juunil 2021. "Peru records first confirmed case of coronavirus, President Vizcarra says". Reuters. 6. märts 2020. Vaadatud 6. märtsil 2020. "Cumulative confirmed COVID-19 deaths per million people" (inglise). Our World in Data. Vaadatud 1. juunil 2021. "Covid: Peru more than doubles death toll after review" (inglise). BBC News. 1. juuni 2021, 13:00. Vaadatud 1. juunil 2021. "Peru has world's worst per capita Covid toll after death data revised | Updated figures give country a per capita death toll of 500 per 100,000 people – double that of Brazil" (inglise). 1. juuni 2021. Vaadatud 1. juunil 2021.
Armeenia NSV

Armeenia NSV (täieliku nimega Armeenia Nõukogude Sotsialistlik Vabariik) oli 1. järgu haldusüksus (liiduvabariik) Taga-Kaukaasia SFNV ja seejärel Nõukogude Liidu koosseisus. Armeenia Taga-Kaukaasia SFNV Armeenia NSV riigipead ja valitsusjuhid 1922-1991
Liigsuremus

Liigsuremus (inglise keeles excess mortality) on populatsiooni suremuse määra ajutine ülemäärane tõus aastate lõikes. Tavaliselt on põhjustajaks välismõjurid nagu näiteks äärmuslikud ilmastikutingimused (kuuma- või külmalaine), epideemia, pandeemia, nälg, sõda vms. "Excess mortality - statistics" (inglise). Eurostat. Vaadatud 1. juunil 2021. Surematus Becky Dale & Nassos Stylianou. Coronavirus: What is the true death toll of the pandemic? BBC News, 18. juuni 2020 Martin Rypdal jt. Estimation of Excess Mortality and Years of Life Lost to COVID-19 in Norway and Sweden between March and November 2020, MPDI, 16. märts 2021 Estimation of total mortality due to COVID-19, IMHE, 13. mai 2021 Nazrul Islam jt. Excess deaths associated with covid-19 pandemic in 2020: age and sex disaggregated time series analysis in 29 high income countries, BMJ, 19. mai 2021
Althofen

Althofen (sloveeni: Stari Dvor) on linn Austrias Kärnteni liidumaal Sankt Veit an der Glani ringkonnas. Linn asub umbes 15 km Sankt Veit an der Glanist põhjas ja 30 km liidumaa pealinnast Klagenfurdist põhjas Gurktali Alpide (läänes) ja Lavanttali Alpide (idas) vahel Krappfeldi orus. Linnaosad on Treibach, Althofen ja Töscheldorf. Althofenis on mõned eelajaloolised leiud, nimelt kaks neoliitikumi kirvest, mõned hilispronksiaegsed keraamikad ja Hallstatti aegne kääbas. Mitmed väikesed leiud ja mõned hauakivid pärinevad Rooma ajast. Umbes 600. aastast sai Althofenist slaavlaste asuala. Altanhouuni Kärnteni hertsogkonnas on esmamainitud 1041. aasta dokumendis. Nagu naabruses asuvas Friesachis, olid valdused Salzburgi peapiiskoppide käes. Kohalikud Salzburgi foogtid elasid Althofeni lossis, mis laastati 15. sajandil Austria–Ungari sõjas ja ehitati umbes 1500. aastast peapiiskop Leonhard von Keutschachi juhtimisel ümber kui uus loss (Neues Schloss). Katoliku kirikut on esmamainitud 1307. aastal, toona Friesachi koguduse kaitse all. Tänapäevane kihelkonnakirik koos oma suure torniga on Kärntenis ainus Thomas Becketile pühendatud hoone, see ehitati u. 1400. aasta paiku, barokk-kaunistused lisati 18. sajandil ja uusgooti kaunistused 1908.–1910. aastal. 1230. aastal sai Althofen olulise kauplemiskohana turuõiguse, peamiselt Hüttenbergi kaevandustest pärit rauale (Ferrum Noricum). 1897. aastal ostis kohaliku rauatehase parun Carl Auer von Welsbach (1858–1929), ferrotseeriumi (Auermetall) leiutaja. Ta arendas rauavabriku keemiatehaseks, hilisem Treibacher Industrie AG, peamine tööandja Althofenis tänaseni. Omavalitsus sai linnaõiguse 1993. aastal. Vanalinn Anne torn Salzburger Platz6 Raekoda Tamm, Saksamaa Gradisca d'Isonzo, Itaalia Dauersiedlungsraum der Gemeinden Politischen Bezirke und Bundesländer - Gebietsstand 1.1.2018, vaadatud 10.03.2019. Einwohnerzahl 1.1.2018 nach Gemeinden mit Status, Gebietsstand 1.1.2018, vaadatud 9.03.2019.
Kenny Agostino

Kenneth Tyler Agostino (sündinud 30. aprillil 1992 Morristownis, New Jerseys) on USA jäähokimängija, kes mängib Saksamaa kõrgliigaklubis Düsseldorfer EG ründajana vasakäärel. Aastatel 2010–2014 mängis ta Yale'i Ülikooli jäähokimeeskonnas. 2013. aastal tuli ta Yale'i Ülikooli võistkonnaga USA ülikoolide meistriks. 2010. aastal valis Pittsburgh Penguins ta NHL-i draft '​is 140. valikuna. 2013. aasta märtsis müüs Penguins Agostino mängijaõigused Calgary Flamesis. 2014. aasta märtsis sõlmis ta Flamesiga kaheaastase lepingu. NHL-is debüteeris ta 21. märtsil 2014 mängus Nashville Predatorsi vastu. Esimese värava lõi ta liigas sama aasta 4. aprillil mängus Florida Panthersi vastu. Hooajal 2015–16 mängis ta põhiliselt American Hockey League'is (AHL) Flamesi noorteklubis Stockton Heat, saades samal hooajal Flamesi meeskonnas NHL-is jääle vaid kahes mängus. 2016. aasta juulis sõlmis ta üheaastase lepingu St. Louis Bluesiga. Ka hooajal 2016–17 mängis Agostino põhiliselt AHL-is, seekord Bluesi noorteklubis Chicago Wolves. AHL-is oli ta resultatiivseim mängija (24+59) ning pälvis John B. Sollenberger Trophy ja hooaja kõige väärtuslikumale mängijale antava Les Cunningham Award. Samal hooajal valiti ta AHL-i tähtede mängule ja liiga sümboolsesse koosseisu. Bluesi meeskonnas mängides jäi tema arvele seitsme mänguga üks värav ja kaks väravasöötu. 2017. aasta juulis sõlmis ta üheaastase lepingu Boston Bruinsiga. Sarnaselt kahe eelneva hooajaga sai Agostino hooajal 2017–18 enam mänguaega AHL-is ja Bruinsis jäi tema arvele viis mängu. Hooajal 2018–19 mängis Agostino NHL-is Montreal Canadiensi ja New Jersey Devilsi ridades ning sai neis klubides kirja vastavalt 2+9 ja 4+9. 2019. aasta juunis sõlmis ta lepingu Toronto Maple Leafsiga. Aastatel 2019–2021 mängis ta enamus ajast AHL-is Toronto Marliesi võistkonnas. NHL-is sai ta Maple Leafsis meeskonnas väljakule vaid ühes mängus. 2021. aasta juunis sõlmis ta lepingu KHL-i klubiga Nižni Novgorodi Torpedo. Seal mängis ta kaks hooaega. 2023. aasta augustis sõlmis ta lepingu Rootsi kõrgliigaklubiga Skellefteå, kuid kuna Agostino oli otsustanud jääda KHL-i ka pärast Venemaa sissetungi Ukrainasse, tühistati tema leping mõni aeg hiljem. 2023. aasta septembris sõlmis ta üheaastase lepingu Saksamaa kõrgliigaklubiga Düsseldorfer EG. Agostino kuulus USA jäähokikoondisse 2022. aasta taliolümpiamängudel. https://www.eliteprospects.com/player/75015/kenny-agostino (vaadatud 1.6.2021) КЕННИ АГОСТИНО - В «ТОРПЕДО»!. hctorpedo.ru. 1.6.2021. Vaadatud 1.6.2021 "Former Maple Leafs' Winger's SHL contract terminated after choosing to play in Russia". sportskeeda.com. 28. august 2023. Vaadatud 28. augustil 2023. "DEG sign American Kenny Agostino" (saksa). Düsseldorfer EG. 25. september 2023. Vaadatud 25. septembril 2023. Kenny Agostino NHL.com lehel Kenny Agostino hockeydb.com lehel
DSL-pöördusmultiplekser

DSL-pöördusmultiplekser (ingl Digital Subscriber Line Access Multiplexer ehk DSLAM) on DSL-teenuste pakkumisel kasutatav sidevõrguseade, kommutaator, mis võimaldab kiireid internetiühendusi harilike vasest telefoniliinide kaudu. Seade paikneb tavaliselt teenusepakkuja kohalikus keskjaamas ning selle külge on ühendatud mitu võrgu lõpp-punkti (abonenti). Seadme ülesandeks on ühelt poolt segustada erinevatest sidevõrkudest tulevad lõpp-punktidesse edastatavad lairiba ja kõnesignaalid ühele kanalile ning teiselt poolt eristada lõpp-punktidest sissetulevad kõne- ja andmesignaalid ning suunata need vastavatesse sidevõrkudesse. Kaablimodemiterminaator